മാസ്റ്റര് പ്ലാന് റദ്ദാക്കണമെന്ന് നിവേദനം തൃശൂര് : കൗണ്സില് അംഗീകരിക്കാതെ സര്ക്കാര് അംഗീകരിച്ച് വിജ്ഞാപനം ചെയ്ത മാസ്റ്റര് പ്ലാന് റദ്ദാക്കണമെന്നും മാസ്റ്റര് പ്ലാനിന്റെ മറവില് നടന്ന അഴിമതികള് വിജിലന്സ് അന്വേഷിക്കണമെന്നും ആവശ്യപ്പെട്ട് കോര്പറേഷന് പ്രതിപക്ഷ നേതാവ് രാജന് ജെ. പല്ലന് തദ്ദേശ സ്വയം ഭരണ മന്ത്രി എം.വി ഗോവിന്ദന് മാസ്റ്റര്ക്ക് നിവേദനം സമര്പ്പിച്ചു. കേരള മുന്സിപ്പല് ആക്ടും, യോഗ നടപടിക്രമം ചട്ടങ്ങളും, കോര്പറേഷന് കൗണ്സിലില് പാലിക്കുന്നുണ്ടെന്ന് ഉറപ്പു വരുത്തണം. ചട്ടം അനുസരിച്ചുള്ള നിയമപരമായ നടപടി ക്രമം ഒന്നും പാലിക്കാതെയാണ് മാസ്റ്റര് പ്ലാന് വിജ്ഞാപനമെന്നും, അതിന്റെ മറവില് വ്യാപകമായി വയല് നികത്തിയും, അല്ലാതെയും, അനധികൃത കെട്ടിട നിര്മ്മാണം ക്രമവത്കരിച്ച് നല്കിയും, നിര്മ്മാണ പെര്മിറ്റ് നല്കിയും, വന് അഴിമതിയാണ് നടന്നിട്ടുള്ളതെന്നും പ്രതിപക്ഷ നേതാവ് ചൂണ്ടിക്കാട്ടി.